CELEX: C2007/211/99
Language: sk
Date: 2007-09-08 00:00:00
Title: Vec T-261/07: Žaloba podaná 13. júla 2007 – Komisia/Banca di Roma

8.9.2007   
            
            
               SK
            
            
               Úradný vestník Európskej únie
            
            
               C 211/52
            
         Žaloba podaná 13. júla 2007 – Komisia/Banca di Roma
   (Vec T-261/07)
   (2007/C 211/99)
   Jazyk konania: taliančina
   Účastníci konania
   
      Žalobkyňa: Komisia Európskych spoločenstiev (v zastúpení: A. Colabianchi, advokát, F. Amato a M. Wilderspin, splnomocnení zástupcovia)
   
      Žalovaná: Banca di Roma SpA
   Návrhy žalobkyne
   
               —
            
            
               zaviazať Banca di Roma SpA so sídlom na Viale Umberto 180 v Ríme (00144) v Taliansku, v zastúpení jej právnym zástupcom, na plnenie z bankovej záruky z 28. októbra 1989 v prospech Európskej komisie,
            
         
               —
            
            
               následne zaviazať Banca di Roma SpA so sídlom na Viale Umberto 180 v Ríme (00144) v Taliansku, v zastúpení jej právnym zástupcom, na uhradenie Európskej komisii so sídlom na Rue de la Loi 200 v Bruseli (1039) v Belgicku sumy 412 607,41 eur a úrokov vo výške 94,37 eur/deň plynúcich od 30. decembra 2006 až do zaplatenia istiny, resp. inej sumy vyplývajúcej zo súdneho rozhodnutia,
            
         
               —
            
            
               zaviazať Banca di Roma SpA so sídlom na Viale Umberto 180 v Ríme (00144) v Taliansku, v zastúpení jej právnym zástupcom, na náhradu trov konania.
            
         Žalobné dôvody a hlavné tvrdenia
   Táto žaloba bola podaná podľa článku 238 ES na základe arbitrážnej doložky obsiahnutej v záruke z 28. októbra 1989 vydanej Banco di Roma (teraz Banca di Roma) v prospech Komisie.
   Rozhodnutím K(89) 1241 z 2. augusta 1989 (1) Komisia uložila pokutu štrnástim výrobcom betonárskej oceľovej výstuže, medzi nimi spoločnosti Ferriere Nord S.p.A, z dôvodu ich účasti na dohodách a zosúladených postupoch, ktoré boli v rozpore s článkom 85 (teraz článok 81 ES) ods. 1 Zmluvy ES, pričom Ferriere Nord bola uložená pokuta v sume 320 000 ECU.
   V zmysle článku 4 rozhodnutia bola Ferriere Nord povinná pokutu zaplatiť do troch mesiacov od oznámenia tohto rozhodnutia, iba ak by Ferriere Nord poskytla bankovú záruku, na základe ktorej by pokryla celú sumu istiny i úrokov.
   Doporučeným listom z 30. októbra 1989, doručeným 7. novembra 1989, Ferriere Nord zaslala Komisii list z 26. októbra 1989, ktorým Banco di Roma (teraz Banca di Roma), pobočka v Udine, v Taliansku, Komisii oznamovala, že ručí za uhradenie zo strany Ferriere Nord tak pokuty v sume 320 000 ECU, ako aj úrokov počítaných od 15. novembra 1989 až do skutočného zaplatenia istiny.
   Rozsudkom z 27. septembra 2006 vydaným vo veci T-153/04 (2) Súd prvého stupňa vyhlásil, že v súlade s článkom 4 ods. 1 nariadenia č. 2988/74 došlo k premlčaniu „právomoci Komisie na výkon rozhodnutia“ Betonárska oceľová výstuž (body 53 a 58 rozsudku T-153/04).
   Podľa žalobkyne však uvedený rozsudok nemá vplyv na záruku vydanú Banca di Roma, pretože na základe samostatnej povahy uvedenej záruky v zmysle talianskeho práva (ktoré je právom uplatniteľným vo veci samej) je Banca di Roma povinná plniť z uvedenej záruky na základe jednoduchej výzvy Komisie a bez toho, aby mohla voči Komisii namietať v zmysle výhrad, ktoré by mohla prípadne vzniesť Ferriere Nord.
   
      (1)  Ú. v. ES L 260, 1989, s. 1.
   
      (2)  Zatiaľ neuverejnený v Zbierke.